A BIZOTTSÁG 1402/2005/EK RENDELETE
(2005. augusztus 26.)
a 2005 negyedik negyedévében az A/B és C vámkontingensek keretében a Közösségbe behozható banánmennyiségek rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a banánpiac közös szervezéséről szóló, 1993. február 13-i 404/93/EGK tanácsi rendeletre (1) és különösen annak 20. cikkére,
mivel:
(1)
A 896/2001/EK bizottsági rendelet (2) megállapította a 404/93/EGK rendeletnek a banán Közösségbe történő behozatalára vonatkozó részletes végrehajtási szabályait. Meg kell határozni a 404/93/EGK rendelet 18. cikkében szabályozott A/B és C vámkontingensek keretében 2005. utolsó negyedévében még importálható mennyiségeket.
(2)
2005 negyedik negyedévére meg kell határozni az A/B és C vámkontingensek tekintetében még rendelkezésre álló importálható mennyiségeket, figyelembe véve egyrészt a 404/93/EGK rendelet 18. cikkében szabályozott vámkontingens nagyságát, másrészt a 2005 első három negyedévében kiállított behozatali engedélyeket.
(3)
Mivel e rendeletet a 2005 negyedik negyedévére szóló engedélyek iránti kérelmek benyújtására meghatározott időszak kezdete előtt már alkalmazni kell, annak haladéktalanul hatályba kell lépnie.
(4)
Az e rendeletben előírt intézkedések összhangban vannak a Banánpiaci Irányítóbizottság véleményével,
ELFOGADTA EZT A RENDELETET:
1. cikk
(1) A banán behozatalára vonatkozó vámkontingensrendszer keretében 2005 negyedik negyedévére még rendelkezésre álló importálható mennyiségeket e rendelet melléklete határozza meg.
(2) A 2005 negyedik negyedévére vonatkozó behozatali engedély iránt az A/B és a C vámkontingens keretében benyújtott azon kérelmek,
a)
amelyeket egy hagyományos piaci szereplő nyújtott be, nem vonatkozhatnak olyan mennyiségre, amely meghaladja a 896/2001/EK rendelet 4. és 5. cikkének megfelelően megállapított referenciamennyiség és a 2005 első három negyedéve folyamán kiadott behozatali engedélyekben feltüntetett mennyiségek összegének különbségét;
b)
amelyeket egy nem hagyományos piaci szereplő nyújtott be, nem vonatkozhatnak olyan mennyiségre, amely meghaladja a 896/2001/EK rendelet 9. cikke (3) bekezdésének megfelelően számára megállapított és vele közölt éves mennyiség és a 2005 első három negyedéve folyamán kiadott behozatali engedélyekben feltüntetett mennyiségek összege közötti különbséget.
Az elfogadás feltétele, hogy a behozatali engedély iránti kérelemhez csatolni kell a 2005 megelőző negyedéveire vonatkozóan a piaci szereplő részére kiadott behozatali engedély(ek) másolatát.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. augusztus 26-án.